<classify> BUNGE limeishauri serikali kumulika mchakato mzima wa zabuni za upatikanaji wa wakandarasi, wanaotekeleza miradi ya Wakala wa Umeme Vijijini REA.Limesema baadhi ya wakandarasi hao, hawana uwezo wa kutosha kutekeleza kazi na hivyo kuathiri utekelezaji wa miradi hiyo kwa wakati. Ushauri huo upo katika taarifa ya mwaka mzima ya utendaji kazi wa Kamati ya Kudumu ya Bunge ya Nishati na Madini, iliyowasilishwa bungeni jana kwa ajili kujadiliwa na Mwenyekiti wa Kamati hiyo, Dunstan Kitandula.Kitandula alisema pia REA ina changamoto nyingi, zikiwemo za hali isiyoridhisha ya utaratibu wa upatikanaji wa vifaa muhimu vya umeme, kama nguzo, nyaya, mashine umba na viunganishi.Sambamba na hilo, baadhi ya viwanda nchini havijawa na utaratibu wa aina moja au unaofanana wa utoaji wa vifaa hivyo kwa wakandarasi. Aidha, viunganishi vinavyoagizwa nje ya nchi kuchukua muda mrefu kuwasili nchini, alisema mbunge huo wa Jimbo la Mkinga mkoani Tanga.Alisema pia kuna mwamko mdogo wa wananchi katika kulipia gharama za kuunganishiwa huduma ya umeme katika baadhi ya maeneo, ambayo tayari huduma ya umeme imefikishwa.Serikali inatakiwa kuendelea kusimamia kwa karibu uzalishaji wa viwanda vyetu na utaratibu wa upatikanaji wa vifaa vya kutekeleza miradi ya REA kwa sababu vipo viashiria vinavyoonesha kuwa viwanda vya ndani vinazalisha chini ya uwezo, alisema.Aidha, Kitandula alisema utaratibu wa wakandarasi, kutoa oda za vifaa unapaswa pia kufuatiliwa ili wasiagize vifaa kwa baadhi ya kampuni na kuacha nyingine. Kwamba hiyo itapunguza foleni ya upatikanaji wa vifaa katika kampuni chache za uzalishaji, hivyo kutoathiri upatikanaji wa vifaa kwa wakati.Alisema Wizara ya Nishati inapaswa kuendelea kufanya tathmini na uhakiki wa miradi ya ujazilizi ili maeneo ambayo hayajafikiwa na huduma ya umeme, yafikiwe na wateja waunganishwe na huduma ya umeme.Serikali ichukue hatua stahiki dhidi ya wakandarasi wanaosuasua katika kutekeleza miradi ya REA, alisema.Kitandula alisema kasi ya uunganishaji wateja kwenye huduma ya umeme kwenye maeneo ambayo miradi ya REA imekamilika, bado ipo katika kiwango cha chini, hivyo serikali kupitia Shirika la Umeme Tanzania TANESCO wanapaswa kuongeza kasi ya uunganishwaji wa wateja wa huduma ya umeme.  <topic>: KITAIFA 